
Veszélyeztetett rjúkjúi nyelvjárások - az okinavai fiatalok nyelvjárás-használata

A dolgozat első felében az okinavai nyelvjárások jelenlegi helyzetét mutatjuk be. Röviden ismertetjük jellegzetességeiket, nyelvészeti, történelmi, földrajzi és politikai szempontból. Ezután bemutatásra kerülnek a különböző, a nyelvjárások megőrzésére irányuló tevékenységek is. A nyelvjárás megőrzésével kapcsolatosan a pályamunka ismerteti nemcsak a különböző szervezetek tevékenységeit, a szónokversenyektől kezdve a rádióműsorokon át az újságokig, az interneten is hozzáférhető videókig, hanem a felmerülő beszélt és írott nyelvi nehézségekre és kérdésekre is kitér.
A pályamű második részében egy okinavai származású, de a főszigeten egyetemre járó hallgatói csoporttal készült kérdőíves felmérés eredményei kerülnek bemutatásra. A felmérés célja annak vizsgálata volt, hogy a szülőföldjüktől elszakadva milyen mértékben változik a hallgatók nyelvjárás-használata.
A felmérés eredménye és a kutatás alapján azt a következtetést vontuk le, hogy a nyelvjárást ugyan a szülőföldjükről elköltözött diákok is beszélik, de semmiképp sem olyan mértékben és mélységben, mint az idősebb okinavai generációk. Pontos feltérképezés hiányában sem a jelenlegi nyelvállapot, sem a beolvadás pontos mértéke nem meghatározható. Bár a helyiek erőfeszítéseket tesznek a dialektusok megőrzésére, a veszélyeztetett nyelvjárások folyamatos eltűnését nem tudják megállítani. A dolgozat szeretne rávilágítani a feltérképezés feltétlen szükségességére is. 



